The Legend of Zelda (permainan video)

The Legend of Zelda (ゼルダの伝説, Zeruda no Densetsu), berkata tanda The Hyrule Fantasy dalam keluaran asalnya, ialah permainan video 1986 yang dibangunkan dan dikeluarkan oleh Nintendo, dikeluarkan di Amerika Utara pada 1987, dan direka oleh Shigeru Miyamoto dan Takashi Tezuka. Permainan ini berlatartempatkan sebuah dunia fantasi Hyrule dan plotnya berpusatkan seorang budak lelaki bernama Link, watak protagonis boleh dimainkan, yang misinya mengumpul kelapan-lapan pecahan Triforce Kebijaksanaan (Triforce of Wisdom) untuk menyelamatkan Puteri Zelda daripada watak antagonis, Ganon. Di sepanjang permainan, pemain melihat Link dari perspektif atas ke bawah dan perlu membawanya melalui dunia permukaan dan beberapa kurungan (dungeon), mengalahkan musuh-musuh dan mencari rahsia-rahsia yang tersembunyi sepanjang perjalanannya.
Permainan video ini adalah yang pertama dalam siri The Legend of Zelda dan dikeluarkan di Jepun sebagai permainan pelancaran (launch title) bagi peranti persisian Family Computer Disk System. Lebih setahun kemudian, Amerika Utara dan Eropah menerima keluaran-keluaran permainan ini untuk Nintendo Entertainment System dalam bentuk kartrij, menjadikannya permainan konsol di rumah pertama yang disertakan dengan bateri dalaman untuk menyimpan data. Pada 1994, versi ini akan dikeluarkan sekali lagi di Jepun, kini dinamakan The Legend of Zelda 1 (ゼルダの伝説１, Zeruda no Densetsu Wan). Terdapat juga keluaran-keluaran semula permainan ini untuk Gamecube, Game Boy Advance dan Virtual Console.
The Legend of Zelda ialah permainan Nintendo yang sangat laris, terjual sebanyak 6.5 juta salinan. Ia selalu dimasukkan dalam senarai permainan-permainan video yang terhebat atau paling memberi impak dan dikira sebagai pelopor rohaniah bagi permainan video berperanan. Permainan ini menghasilkan satu sekuel, beberapa prekuel, dan beberapa terbitan turunan; siri ini kini menjadi salah satu siri paling popular Nintendo.
The Legend of Zelda menerapkan unsur-unsur permainan aksi, pengembaraan dan berperanan. Pemain mengawal Link daripada perspektif dari atas berskrin selak (flip-screen) sedang dia menjelajah dunia permukaan (overworld), sebuah peta luar rumah yang besar dengan persekitaran yang berlainan. Link memulakan permainan dengan hanya bersenjata sebuah perisai kecil, tetapi dia boleh memperoleh sebilah pedang setelah dia memasuki sebuah gua yang boleh dicapai daripada skrin peta pertama permainan ini. Di sepanjang permainan ini, saudagar-saudagar, penduduk-penduduk bandar dan mereka yang lain menunjuk arah kepada Link melalui petunjuk-petunjuk rahsia. Mereka ini bertaburan di seluruh dunia permukaan dan tersorok di dalam gua-gua, semak-semak, atau di belakang dinding atau air-air terjun.
Beberapa makhluk menghalang kemajuan Link dan dia perlu bertempur untuk mencari pintu masuk ke sembilan kurungan bawah tanah Setiap kurungan adalah sekumpulan bilik yang tersusun seperti pagar sesat yang unik, dan setiap satu bilik dihubungkan melalui pintu dan laluan rahsia, serta dikawal oleh raksasa yang berlainan daripada yang terdapat di permukaan. Kurungan-kurungan turut menyembunyikan alatan-alatan berguna yang Link boleh tambahkan dalam kumpulan senjatanya, seperti sebuah bumerang yang boleh mengambil item yang jauh dan memegun musuh-musuh, dan sebuah rekorder dengan ciri-ciri ajaib. Link perlu berjaya melepasi setiap satu daripada lapan kurungan pertama untuk memperoleh kesemua lapan pecahan Triforce Kebijaksanaan (Triforce of Wisdom). Setelah dia memperoleh artifak ini, Link boleh memasuki kurungan kesembilan untuk menyelamatkan Zelda. Melainkan kurungan terakhir ini, pemain boleh memilih sendiri urutan untuk melengkapkan kurungan-kurungan, meskipun setiap satunya semakin bertambah kesukarannya dan sesetengah daripadanya hanya boleh dicapai atau dilengkapkan menggunakan item yang diperoleh daripada kurungan sebelumnya. Link boleh merayau-rayau di dunia permukaan, mencari dan membeli item pada bila-bila masa. Kefleksibelan ini membolehkan pemain bermain permainan ini dalam cara yang luar biasa. Misalnya, bos akhir permainan ini boleh dicapai tanpa menerima pedang di awal permainan.
Selepas menamatkan permainan ini, pemain boleh mengakses pencarian (quest) yang lebih sukar, yang secara rasmi dirujuk dengan nama "Second Quest" ("Pencarian Kedua") (裏ゼルダ, Ura Zeruda), di mana kurungan-kurungan dan tataletak item berbeza dan musuh-musuhnya lebih kuat. Meskipun "mainan semula" yang lebih sukar ini tidak unik bagi siri Zelda sahaja, tidak banyak permainan lain memberikan tahap-tahap yang jauh berbeza untuk dilengkapkan dalam permainan kedua. Pencarian Kedua boleh juga dimainkan semula setiap kali permainan tersebut dihabiskan dan boleh juga diakses pada bila-bila masa dengan memulakan fail baru dengan nama "ZELDA".